sindhu
కొరియా ఓపెన్‌ క్వార్టర్స్‌కు సింధు
కొరియా: ప్రపంచ బ్యాడ్మింటన్‌ ఛాంపియన్‌షిప్‌లో రజతం గెలిచిన మంచి ఫామ్‌లో ఉన్న పివి సింధు కొరియా ఓపెన్‌ సూపర్‌ సిరీస్‌ బ్యాడ్మింటన్‌ టోర్నీలో వరుస విజయాలతో దూసుకెళ్తోంది. భారత స్టార్‌ షట్లర్‌ పివి సింధు క్వార్టర్స్‌లోకి ప్రవేశించింది. గురువారం జరిగిన మహిళల సింగిల్స్‌ ఫ్రీక్వార్టర్స్‌లో ప్రపంచ 16వ ర్యాంకర్‌ థాయిలాండ్‌ క్రీడాకారిణి నిచావోన్‌ జిందపోల్‌పై సింధు 22-20, 21-17తేడాతో విజయం సాధించింది. హోరాహోరీగా సాగిన తొలి గేమ్‌లో 22-20తో పోరాడి గెలిచిన సింధు…రెండో గేమ్‌లో మాత్రం పెద్దగా ప్రతిఘటనను ఎదుర్కోలేదు తన ఆధిపత్యాన్ని చివరి వరకూ కొనసాగిచింది.దీంతో తీవ్ర ఒత్తిడికి గురైన జిందాపాల్‌..
.వరుస తప్పిదాలు చేయడంతో సింధు 21-17తో అలవోకగా రెండో సెట్‌ని దక్కించుకుని టోర్నీలో ముందుకు దూసుకెళ్లింది. ఇక క్వార్టర్‌ ఫైనల్లో జపాన్‌ క్రీడాకారిణి మిట్నీతో సింధు తలపడనుంది. 2012లో సైనా నెహ్వాల్‌ని ఓడించి ఫ్రెంచ్‌ ఓపెన్‌లో విజేతగా నిలిచిన మిట్నీ…2014 ప్రపంచ బ్యాడ్మింటన్‌ ఛాంపియన్‌షిప్‌లో కాంస్య పతకం గెలిచింది. దీంతో క్వార్టర్స్‌లో సింధు, మిట్నీ మధ్య ఆసక్తికరంగా జరగనుంది. మరోవైపు పురుషుల సింగిల్స్‌లో సమీర్‌ వర్మ క్వార్టర్స్‌కు చేరగా…పారుపల్లి కశ్యప్‌ మాత్రం ఫ్రీక్వార్టర్స్‌లో ఇంటిదారి పట్టాడు. పురుషుల సింగిల్స్‌ మ్యాచ్‌లో సమీర్‌ వర్మ హాంకాంగ్‌కు చెందిన వాంగ్‌ వింగ్‌ కీ విన్సెంట్‌పై 21-19, 21-13తో విజయం సాధించాడు. 41 నిమిషాల పాటు జరిగిన ఈ పోరులో సమీర్‌ వర్మ ఏకపక్ష విజయం సాధించారు. కాగా, పారుపల్లి కశ్యప్‌ సన్‌శాన్‌ చేతిలో 16-21, 21-17, 16-21 తేడాతో కశ్యప్‌ ఓటమి పాలయ్యాడు. కొరియా ఓపెన్‌కి సైనా నెహ్వాల్‌, కిదాంబి శ్రీకాంత్‌ దూరంగా ఉంటున్న విషయం తెలిసిందే.